《重答》
宋代·刘跂

君文有如太史迁，多至万字少千言。小诗未足见驰骋，要当著书名隽永。

词源一深几千丈，苦恨举世无长绠。少时白眼视严徐，老傍君门冉冉趋。

声价若许金满斗，倦游销减一毫无。虽贫终非儿女态，倔强时时编虎须。

食贫我亦怀抱恶，泰山不毛秋濯濯。糜乾黍空酒味薄，饥死不学东方朔。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。